b'\n_START_ARTICLE_\nArkadij in Boris Strugacki\n_START_SECTION_\n\xc5\xbdivljenje in delo\n_START_PARAGRAPH_\nBrata Strugacki, kakor ju po navadi imenujejo, veljata za klasika sodobne znanstvenofantasti\xc4\x8dne in socialne knji\xc5\xbeevnosti in sta najbolj znana pisatelja te knji\xc5\xbeevne zvrsti v nekdanji Sovjetski zvezi. Ob\xc4\x8duduje ju mnogo privr\xc5\xbeencev. Nanju je vplivalo delo ruskega paleontologa, tafonomista in pisatelja ZF Jefremova (1907-1972). Njun najbolj znan roman Piknik na robu ceste (\xd0\x9f\xd0\xb8\xd0\xba\xd0\xbd\xd0\xb8\xd0\xba \xd0\xbd\xd0\xb0 \xd0\xbe\xd0\xb1\xd0\xbe\xd1\x87\xd0\xb8\xd0\xbd\xd0\xb5) je leta 1978 Tarkovski posnel v znamenitem filmu Stalker (\xd0\xa1\xd1\x82\xd0\xb0\xd0\xbb\xd0\xba\xd0\xb5\xd1\x80), leta 2007 pa je iz\xc5\xa1la ra\xc4\x8dunalni\xc5\xa1ka igra S.T.A.L.K.E.R.: Shadow of Chernobyl, katere vsebina je delno vzeta iz njunega romana. Bondar\xc4\x8duk je med letoma 2008 in 2009 posnel film v 2. delih po predlogi njunega romana Naseljeni otok (\xd0\x9e\xd0\xb1\xd0\xb8\xd1\x82\xd0\xb0\xd0\xb5\xd0\xbc\xd1\x8b\xd0\xb9 \xd0\xbe\xd1\x81\xd1\x82\xd1\x80\xd0\xbe\xd0\xb2)._NEWLINE_Arkadij je leta 1949 diplomiral na Moskovskem voja\xc5\xa1kem in\xc5\xa1titutu tujih jezikov s podro\xc4\x8dja anglistike in japonistike. Do leta 1955 je kot prevajalec slu\xc5\xbeil v oboro\xc5\xbeenih silah ZSSR._NEWLINE_Boris je diplomiral iz astronomije na Mehansko-matemati\xc4\x8dni fakulteti Lenigrajske dr\xc5\xbeavne univerze in delal na Observatoriju Pulkovo. Od leta 1960 sta bila oba poklicna pisatelja._NEWLINE_Arkadij je leta 1956 napisal prvo povest Pepel Bikinov (\xd0\x9f\xd0\xb5\xd0\xbf\xd0\xb5\xd0\xbb \xd0\x91\xd0\xb8\xd0\xba\xd0\xb8\xd0\xbd\xd0\xb8) \xc5\xa1e za \xc4\x8dasa slu\xc5\xbeenja v vojski skupaj s Petrovom. Povest je posve\xc4\x8dena dogodkom ob eksploziji vodikove bombe na atolu Bikini. Po besedah poljskega literarnega zgodovinarja Kajtocha povest predstavlja primer\xc2\xa0\xc2\xbbantiimperialisti\xc4\x8dne proze\xc2\xab, tipi\xc4\x8dne za tisti \xc4\x8das. Januarja 1958 je v reviji Tehnika - molodjo\xc5\xbei iz\xc5\xa1la prva znanstvenofanstasti\xc4\x8dna povest Strugackov Od zunaj (\xd0\x98\xd0\xb7\xd0\xb2\xd0\xbd\xd0\xb5), ki sta jo kasneje avtorja raz\xc5\xa1irila v roman._NEWLINE_V letu 1959 je iz\xc5\xa1la prva knjiga Strugackov - povest De\xc5\xbeela \xc5\xa1krlatnih oblakov (\xd0\xa1\xd1\x82\xd1\x80\xd0\xb0\xd0\xbd\xd0\xb0 \xd0\xb1\xd0\xb0\xd0\xb3\xd1\x80\xd0\xbe\xd0\xb2\xd1\x8b\xd1\x85 \xd1\x82\xd1\x83\xd1\x87). Povesti so sledila nadaljevanja: Pot na Amaltejo (\xd0\x9f\xd1\x83\xd1\x82\xd1\x8c \xd0\xbd\xd0\xb0 \xd0\x90\xd0\xbc\xd0\xb0\xd0\xbb\xd1\x8c\xd1\x82\xd0\xb5\xd1\x8e) (1960), Pripravniki (\xd0\xa1\xd1\x82\xd0\xb0\xd0\xb6\xd1\x91\xd1\x80\xd1\x8b) (1962) in tudi kratke zgodbe njunega prvega zbornika \xc5\xa0est v\xc5\xbeigalic (\xd0\xa8\xd0\xb5\xd1\x81\xd1\x82\xd1\x8c \xd1\x81\xd0\xbf\xd0\xb8\xd1\x87\xd0\xb5\xd0\xba) (1960). Te povesti predstavljajo za\xc4\x8detek cikla del o bodo\xc4\x8dem vesolju Poldneva._NEWLINE_V tujini so prevedli ve\xc4\x8d njunih del, vendar nikakor niso dosegla tak\xc5\xa1ne pohvale in slave kot v domovini. Delno so krivi slabi prevodi, ki so posku\xc5\xa1ali prevajati pogovorno ru\xc5\xa1\xc4\x8dino v jezik, ki ne podpira dobro svoje slovni\xc4\x8dne zgradbe. Drugi razlog je, da je za razlikovanje nasprotja in odklanjanja enoli\xc4\x8dnosti, ki je razvidno v vsakem delu Strugackih, absolutno nujno osnovno razumevanje okorelega nazora stalinisti\xc4\x8dne oblike vladanja. Veliko sme\xc5\xa1nega izhaja iz kulturnih in knji\xc5\xbeevnih namigovanj, kot je to razvidno v delu Ponedeljek se za\xc4\x8dne v soboto (\xd0\x9f\xd0\xbe\xd0\xbd\xd0\xb5\xd0\xb4\xd0\xb5\xd0\xbb\xd1\x8c\xd0\xbd\xd0\xb8\xd0\xba \xd0\xbd\xd0\xb0\xd1\x87\xd0\xb8\xd0\xbd\xd0\xb0\xd0\xb5\xd1\x82\xd1\x81\xd1\x8f \xd0\xb2 \xd1\x81\xd1\x83\xd0\xb1\xd0\xb1\xd0\xbe\xd1\x82\xd1\x83) iz leta 1964._NEWLINE_Vredno je omeniti, da sta brata Strugacki bila in sta \xc5\xa1e vedno priljubljena v mnogih dr\xc5\xbeavah, vklju\xc4\x8dno s Poljsko in Nem\xc4\x8dijo, kjer je mo\xc4\x8d dobiti njuna prevedena dela tako v Zahodni, kakor v Vzhodni Nem\xc4\x8diji. Leta 1989 je nem\xc5\xa1ki re\xc5\xbeiser Fleischmann po njunem odli\xc4\x8dnem romanu Te\xc5\xbeko je biti bog (\xd0\xa2\xd1\x80\xd1\x83\xd0\xb4\xd0\xbd\xd0\xbe \xd0\xb1\xd1\x8b\xd1\x82\xd1\x8c \xd0\xb1\xd0\xbe\xd0\xb3\xd0\xbe\xd0\xbc) posnel istoimenski film z izvirnim naslovom Es ist nicht leicht ein Gott zu sein. Kritiki so navajali, da niti pribli\xc5\xbeno ni dosegel kakovosti romana. German je leta 2006 posnel drugo razli\xc4\x8dico filma z naslovom Zgodovina arkanarskega pokola (\xd0\x98\xd1\x81\xd1\x82\xd0\xbe\xd1\x80\xd0\xb8\xd1\x8f \xd0\xb0\xd1\x80\xd0\xba\xd0\xb0\xd0\xbd\xd0\xb0\xd1\x80\xd1\x81\xd0\xba\xd0\xbe\xd0\xb9 \xd1\x80\xd0\xb5\xd0\xb7\xd0\xbd\xd0\xb8), ki je trenutno v postprodukciji. Po romanu Te\xc5\xbeko je biti bog nastaja tudi ra\xc4\x8dunalni\xc5\xa1ka igra domi\xc5\xa1ljijskih vlog (RPG) z istim naslovom v zalo\xc5\xbebi razvijalcev Burut Entertainment in Akella.\n_START_SECTION_\nPriznanja\n_START_PARAGRAPH_\nBrata Strugacki sta bila leta 1987 \xc4\x8dastna gosta Svetovnega zborovanja ZF (Worldcona) v Brightonu v Angliji.\n_START_SECTION_\nPoimenovanja\n_START_PARAGRAPH_\nPo njima se imenuje asteroid 3054 Strugackija, ki ga je leta 1977 odkril \xc4\x8cernih.'